《裴园小集郑汝谐同年有诗次韵奉酬》
宋代·喻良能

慈恩雁塔题名处，回首端如梦寐中。
千里远从当日别，一樽重喜此时同。
飞腾我久钦公辈，潦倒君当恕此翁。
异日尚期尘史册，事功那敢废磨礲。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。